text: Skole flyttet 500 meter
  24 oktober 2011 kl. 14.38
  Friskole ved Vejle flyttede i morges 132 elever 500 meter ned ad vejen og ind i helt nye lokaler.
  Efter seks år med kneben plads flyttede Grejs Friskole ved Vejle i dag ind i en splinter ny skole. 
  Den gamle friskole lå ved Brugsen i Grejs.
  Den nye skole bygges ved byens idrætsplads, hvor lokalsamfundet har arbejdet på at få opført en idrætshal. Men hallen lader vente på sig. 
  I stedet kan friskolen, som er oprettet tilbage i 1988, glæde sig over at have fået nye lokaler - indrettet helt efter deres behov.
  Skolen har kostet 13,1 millioner kroner.
  